Notum sit cunctis sancte ecclesie filiis quod domina Elizabeth de Virgiaco castro consensu viri sui donni Saverini comitis et filiorum suorum Symonis et Arveri concesserit monachis Sancte Marie Novi Monasterii quicquid iuris apud Britiniacum et Giminiacum possederat nichil sibi inde retinens pro remedio anime sue et omnium parentum suorum et viri sui suprascripti ac filiorum suorum. Domnus vero Haymo de Marriniaco castro et uxor eius Agnes et filii eorum Willelmus et Walo et predicte mulieris de alio viro filii Doo et Varus ac domnus Doo et uxor eius Ricantia et filii eorum Hugo et Haymo domnus quoque Herbertus et mulier eius Teoscelina laudaverunt ac dederunt predictis monachis quod in prescriptis duobus locis tenuerant nichil sibi inde retinentes et in omnibus silvis suis circomstantibus usuariam ad omnem necessitatem illorum et pastum porcorum et aliorum pecorum omni tempore. Hoc donum super sanctum altare Beate Marie Novi Monasterii pro redemptione animarum suarum omnes propriis manibus posuerunt. Quod etiam post quinque annos supradicti Doo et Varus frater eius altera vice confirmantes fecerunt. Similiter et monachi Sancti Germani de Parisiaco tempore beate memorie Rainaldi abbatis et domni Roberti prioris concesserunt supradictis monachis Sancte Marie in plenario capitulo suo tantillum terre quod apud Britiniacum habuerant. Petrus etiam Maniscaldus et frater eius Rainaldus et uxores illorum et filii soror quoque illorum Petri scilicet et Rainaldi pro salute animarum suarum laudaverunt et dederunt eisdem monachis quicquid possederant in antedictis locis. Quibus hominibus et eorum domnus Hugo dux Burgundie pro recompensatione huius doni annuit ut omni anno apud villam Tartum duos sextarios et alios redditus ad eosdem sextarios pertinentes de suis redditibus reciperent. Simili modo Hugo Albus de Virgiaco et uxor eius et filii eorum Doo, Odo, Guido, Milo concesserunt Sancte Marie Novi Monasterii totum quod in illis locis possederant pro quo dono antedictus dux concessit eis mansum quem apud villam Canbolam tenent ab omnimoda exactione liberum a modo. Girardus quoque de Gilliaco et uxor eius Retrudis et Hugo antedicti Girardi propinquus eodem tempore dederunt moachis quicquid in illis locis eatenus tenuerant. Quos liberos dux predictus fecit a duabus comestionibus quas omni anno brennariis et maniscaldis eiusdem ducis debebant. Et sciendum quod eo tempore diffinitum et per omnia ratum fuerit ut si idem dux Burgundie vel heres eius aut aliqua alia persona hominibus suprascriptis Petro scilicet vel fratri eius Rainaldo aut Hugoni vel Girardo aut heredibus eorum, de hiis que dux eis concessit aliquam injuriam quod absit fecerit a monachis Novi Monasterii nil requirant. Alnulphus vero Cornu et uxor eius et filius eorum Rainaldus ac soror illius totum quod in prescriptis locis duobus habuerant antedictis monachis annuerunt. Insuper etiam ratum omnino tenuerunt si aliquis homo aliquid de eis tenens in predictis vel aliis eorum potestatis locis placitum monachis inde fecerit. Quod idem per omnia gratanter concesserunt domini Marriniacensis castri et uxores eorum et filii. Isti etiam Arnulphus scilicet Cornu et sui suprascripti donaverunt monachis illis terram apud villam Mirriacam ubi idem fratres vineam plantaverunt. Eodem tempore domnus Odo Richi et filii eius Vido et Letaldus ac Odo cognomento Viridis et Bertrannus et uxor eius et filii eorum et fratres Bertranni, Pontius et uxor eius ac filii eorum Alnulphus quoque Rortaldus et uxor eius et filii ac filie et frater eius Wido de Sciri et uxor eius et filii et Walo, Gilo et uxor eius et filius ac filie et Theobaldus de Nuiz uxor eius ac filius et filia eorum Clemensque ac Wirricus et uxor eius ac filii eorum, Deodatus etiam et uxor eius ac filii eorum et frater eius Girardus, Humbertus vero ac uxor eius Emengardis nec non et filius ipsius Humberti, Wido et Valdricus de Gilliaco et Guido miles cognomento Putepels donaverunt sepedictis monachis quicquid in illis locis duobus hactenus tenuerant. Hec enim que scripta sunt diversis sunt gesta temporibus et coram multis e quibus paucos subnotabimus : Henricus presbiter de Gilliaco, Walo nepos eius, Hugo Albus de Virziaco et Odo Viridis, Pontius, Achardus prepositus, Baldricus clericus et frater eius Hugo, Girardus maior, Deodatus decanus et multi alii. Post hec multo elapso tempore Ulricus et Walo ac Liezelinus de villa Ysurre qui cognominantur Motteram et uxores eorum et filii concesserunt Novi Monasterii monachis terram quam apud Britiniacum possederant pro remedio animarum suarum. Liecelinus vero predictus et uxor eius et filii eorum annuerunt eis usuariam et pastum porcorum in omni silva Gilliacensis potestatis. Porro Hugo Burgum miles de Virziaco castro et uxor eius Domina nomine ac filius eorum Girardus et filia Humbertus quoque Pestalrz et Gilbertus et uxor eius soror scilicet eiusdem Humberti similiter concesserunt monachis illis quicquid apud Giminiacum hactenus habuerunt. Et hii sunt testes : Walo presbiter de Gilliaco, Theodericus presbiter de Paigne, Symon, Willermus, Deodatus decanus et plures alii. Hoc scripto presentibus et futuris notificamus quod Arnulphus Cornu et uxor eius ac filius eorum Rainaldus et filia Cisterciensibus monachis dederunt terram apud villam Mirriacam ubi iidem fratres vineam plantaverunt et iuxta hanc vineam Obertus de Villa laudantibus uxore sua et filiis ac filiabus concessit antedictis servis Dei partem vinee pro qua ei singulis annis tres solidos reddunt. Hoc etiam laudaverunt Hugo Burgum miles de Virziaco et uxor eius Domina nomine ac filius eorum Girardus et filia de quibus partem illam vinee Obertus tenuerat.